少年行
作者：宋祁
朝代：宋

paragraphs: 君不見漢家五陵諸少年，白馬驪駒大道邊。
紫綸裁帽映兩紐，黄金錯带佩雙鞬。
經過主第賜綠幘，歸宴前堂羅曲筵。
長安多逐韓嫣彈，別藏仍收張氏錢。
傳言天子將羽獵，千乘萬騎向甘泉。
奉車金吾共馳騁，外家戚里見招延。
徑去平岡馳狡兔，虛彎天際落飛鳶。
朅來別館恣行樂，胡姬當罏酒十千。
薄暮聊歸渭橋曲，明旦復會黄山前。